Charlotte Sahl-Madsen (KF), 2011-02-22:
Det var rigtig dejligt afslutningsvis at høre fra hr. Per Clausen, at der er positive ting i den nye universitetslov.
Jeg vil rigtig gerne takke for dagens debat, som i høj grad afspejler, at det her er et lovforslag, der favner bredt og giver universiteterne en bred vifte af nye muligheder, både på styrelsesbestemmelserne og på uddannelsesbestemmelserne.
Forslaget følger op på den internationale universitetsevaluering fra 2009, og jeg er rigtig glad for, at vi med forslaget har fået så meget ud af evalueringen og de anbefalinger, som evalueringspanelet kom med.
Det hørte jeg også anerkendelse for fra alle sider i salen.
Forslaget er også en opfølgning på lovændringen fra sidste år, hvor vi aftalte at lave en samlet vurdering af de forskellige typer internationale uddannelsessamarbejder, som universiteterne jo kan indgå i.
Dermed er forslaget endnu et skridt på vejen i regeringens bestræbelser på at sikre de bedst mulige vilkår for universiteterne både i relation til deres generelle rammevilkår, og for at de kan være med helt fremme i internationaliseringen.
Men det slutter naturligvis ikke her.
Processen med at skabe de allerbedste vilkår for universiteterne fortsætter selvfølgelig, og jeg vil også sikre, at vi fremover har fokus på at udvikle universiteternes rammer.
Jeg fik et par spørgsmål fra fru Marianne Jelved, som jeg gerne vil give første svar på her, men også meget gerne vil invitere til en yderligere dialog om.
Fru Marianne Jelved er lidt bekymret for, hvordan det er, vi f.eks. sikrer indflydelse, hvordan medarbejderne får indflydelse på universiteterne.
Når de vedtægter skal ind over Universitets- og Byggestyrelsen til endelig godkendelse, er det faktisk for at sikre, at vedtægterne lever op til intentionerne i loven.
Universitets- og Byggestyrelsen skal ikke mene noget om, hvordan det enkelte universitet skal udøve f.eks. studenterindflydelse.
Så spørger fru Marianne Jelved lidt forskrækket til de her konkrete mål, og jeg hører sådan en undertone af, hvad ministeren mon nu kan finde på.
Jamen ministeren formulerer de her mål, efter at vi i forligskredsen har haft en drøftelse af, hvad de samfundsmæssige udfordringer for universiteterne er.
Jeg vil have dialog – det kunne f.eks. være om nogle målsætninger om 50-procents-målsætningen – og så formulere konkrete mål inden for det.
Fru Marianne Jelved havde et spørgsmål om, hvorfor det egentlig er, vi ikke udvider hele Erasmus Mundus-ordningen.
Det vil simpelt hen have nogle overordentlig dramatiske økonomiske konsekvenser, som vi skal have en drøftelse af hvordan skal finansieres, hvis det er meningen, at vi skal det.
Fru Marianne Jelved havde også et spørgsmål om økonomi i udviklingskontrakterne.
Der vil jeg henvise til, at vi fastsætter økonomien for universiteterne dels i globaliseringsaftalerne, dels i de årlige finanslovforhandlinger.
Til fru Marianne Jelveds afsluttende kommentarer om det utilfredsstillende i den mindre undervisning på humaniora og samfundsfag, samtidig med at vi har løftet taxametrene til netop humaniora og samfundsfag, må jeg sige, at jeg deler den utilfredshed til fulde.
Det er ikke tilfredsstillende, at universiteterne får øget taxametrene og ikke leverer øget undervisning.
Det har jeg i øvrigt skrevet i et brev til universitetsrektorerne i går at jeg finder utilfredsstillende.
Jeg har også i det brev præciseret vigtigheden af, at universitetsledelserne er opmærksomme på at følge op på det her.
Hr. Per Clausen havde også en refleksion om studenterindflydelsen.
Hvordan er det, vi sikrer den?
Og det synes jeg er en af styrkerne ved universitetsloven, nemlig at det giver kapitel 3 en mulighed for at de enkelte universiteter præciserer.
Hvordan vil RUC gøre det, hvordan vil KU gøre det, hvordan vil Aalborg Universitet gøre det osv.?
Det synes jeg der er en stor styrke i.
Nu går vi så i gang med udvalgsarbejdet, og jeg ser rigtig meget frem til at få drøftet de dyberegående spørgsmål, også nogle af dem, vi har været inde på her i dag.
Vi får en universitetslov, der giver øget frihed til universiteterne.
Dermed medfølger selvfølgelig et ansvar.
Vi går fra knap 50 til 5 klare mål, som vi får en dialog om.
Tak for debatten i dag.